钦定古今图书集成/明伦汇编/氏族典/第535卷 > 《廖用贤尚友录》 > 霍安国
## 钦定古今图书集成/明伦汇编/氏族典/第535卷 > 《廖用贤尚友录》 > 霍安国

按《宋史霍安国传》，安国，不知何许人。燕山之复，以直
秘阁为转运判官。宣和末，知怀州。靖康元年被围，安
国捍御不遗力，鼎、澧兵亦至，相与共守。拜徽猷阁待
制。然竟以闰十一月城陷，将官王美投壕死。粘罕问
不降者为谁，安国曰：“守臣安国也。”问馀人，通判州事
直徽猷阁林渊，兵马钤辖济州防御使张彭年，都监
赵士。张谌、于谮，鼎、澧将沈敦、张行中及队将五人
同辞，对曰：“渊等与知州一体，皆不肯降。”酋令拜降，皆
不屈。乃解衣面缚，杀十三人。安国一门无噍类。明年，
赠延康殿学士。